ลูกค้าวิริยะทยอยแจ้งเคลมรถเจอน้ำท่วม 587คัน
วิริยะเผยลูกค้าประกันภัยรถยนต์แจ้งเคลมซ่อมรถยนต์เสียหายจากเหตุอุทกภัยแล้ว 587 คัน
4 พ.ย. 2553

วิริยะเผยลูกค้าประกันภัยรถยนต์แจ้งเคลมซ่อมรถยนต์เสียหายจากเหตุอุทกภัยแล้ว 587 คัน
นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน บริษัทวิริยะประกันภัย เปิดเผยว่า ข้อมูลล่าสุด ณ วันที่ 1 พ.ค.2553 มีลูกค้าประกันภัยรถยนต์ของบริษัทแจ้งเคลมสินไหมน้ำท่วมเข้ามาแล้ว 587 คัน คิดเป็นวงเงินความคุ้มครอง 283 ล้านบาท โดยมีการจ่ายค่าสินไหมทดแทนไปแล้ว 13 ล้านบาท ที่เหลืออยู่ระหว่างการประเมินความเสียหายทั้งนี้ แยกเป็นพื้นที่ภาคใต้ มีการแจ้งเคลมเข้ามา 190 คัน คิดเป็นทุนประกันประมาณ 100 ล้านบาท ซึ่งขณะนี้ได้ระดมรถยกเข้าไปในพื้นที่ประมาณ 50 คัน เพื่อนำรถออกไปไว้ในที่สูง และ นำไปทำความสะอาด แต่เรื่องการทำความสะอาดเครื่องยนต์ และ เบาะ ยังทำอะไรไม่ได้มาก เนื่องจากระบบประปายังใช้ไม่ได้
สำหรับ ความเสียหายด้านทรัพย์สินรายใหญ่จะมีที่โคราช เป็นโรงงานคอมพิวเตอร์ที่ร่วมรับประกันภัยกับบริษัทกรุงเทพประกันภัย ซึ่งมีทุนประกัน 550 ล้านบาท ส่วนทางใต้จะเป็นท่าเทียบเรือ Akibak มีวงเงินความคุ้มครอง 120 ล้านบาท ซึ่งขณะนี้เสียหายแล้วประมาณ 30 ล้านบาท และ ยังมีสต็อคน้ำมันซึ่งมีวงเงินความคุ้มครอง 55 ล้านบาท แต่ยังไม่สามารถสรุปได้ว่าจะเสียหายเท่าไหร่